SA spreek kommer uit aan Suid-Soedan oor Endley-doodsvonnisWilliam Endley en sy suster Charmaine Quinn in gelukkiger tye. Foto: Avaaz.org Die Suid-Afrikaanse regering het nou vir die eerste keer ŉ amptelike reaksie gegee op die doodsvonnis wat ŉ Suid-Soedannese hof William Endley opgelê het. African News Agency het Vrydag berig dat Luwellyn Landers, SA se adjunkminister van internasionale betrekkinge en samewerking, sy regering se kommer uitgespreek het oor die doodstraf wat Endley, ŉ burger van Suid-Afrika, ontvang het. Landers het glo die saak op die kantlyn met generaal Taban Deng Gai, die Suid-Soedannese adjunkpresident, bespreek tydens ŉ vergadering van die Verenigde Nasies se menseregtekommissie. Regter Lado Eriminio Sekwat het William (57) onder meer op die aanklagte van sameswering om die regering van pres. Salva Kiir omver te werp skuld bevind. Die regter het gelas hy moet hiervoor tereggestel word deur gehang te word. Sy familie en regsverteenwoordiging het die verhoor onregverdig verklaar en aangevoer daar is geen behoorlike prosesse tydens die verhoor gevolg nie. Volgens Endley se familie was William nooit in Suid-Soedan as ŉ huursoldaat nie, maar het hy die voormalige adjunkpresident Riek Machar gehelp om rebellemagte in die Suid-Soedannese weermag te integreer. Suid-Soedan is in ŉ bloedige burgeroorlog gewikkel nadat Kiir vir Machar afgedank het. Tydens Woensdag se vergadering tussen die twee lande se amptenare, het Gai die belangrikheid daarvan dat die nodige regsproses toegelaat moet word om te geskied, onderstreep. Hy het gesê Endley het steeds die geleentheid om sy skuldigbevinding en vonnis te appelleer. Endley se familie het bevestig William se regverteenwoordigers is 15 dae vanaf 23 Februarie gegun om sy appèl voor te berei. Intussen het sy familie tuis ŉ aanlynpetisie begin waarmee hulle wil poog om minstens 10 000 handtekening te kry om ŉ beroep op pres. Cyril Ramaphosa te doen om Endley na SA terug te bring. Luwellyn Landers, SA se adjunkminister van internasionale betrekkinge, het sy regering se kommer oor William se doodsvonnis teenoor generaal Taban Deng Gai, die Suid-Soedannese adjunkpresident, uitgespreek. Foto: Yandisa Monakali/DIRCO/ANA. Amnestie Internasionaal het ook Vrydag gesê William se reg om te lewe moet beskerm word. Die organisasie is nou besig om na die saak te kyk en het kontak met die Endley-familie en ŉ vriendin van hom. Hulle navorsers in Suid-Soedan kyk ook wat gedoen kan word om te verseker dat William nie daar tereggestel word nie. Die Mail & Guardian het Vrydag in ŉ ontledende artikel oor nuusgebeure in Afrika die Suid-Afrikaanse regering daarvan beskuldig dat dit reeds kante in die politiek van Suid-Soedan gekies het. Volgens dié koerant kan daar nie veel waarde geheg word aan die mening van ŉ Suid-Soedannese hof nie, aangesien geregtigheid in dié land platgeval het en ŉ onafhanklike regbank tans slegs op papier bestaan. Die koerant het Kukurlopita Marino Pitia, ŉ regter van die hooggeregshof, aangehaal wat in November bedank het. Hy het in sy bedankingsbrief geskryf die onafhanklikheid van die regbank het in die land ŉ bespotting geword. “Gegewe hierdie konteks is die bykans volledige stilte van die Suid-Afrikaanse regering op Endley se saak moeilik om te verduidelik. Endley is ŉ Suid-Afrikaanse burger wat in ŉ vreemde land die doodsvonnis opgelê is nadat hy in ŉ boendoehof skuldig gevind is. Sy regering doen bykans niks om hom in die openbaar te ondersteun nie. “Of hy ŉ huursoldaat was of nie, die punt is: As ŉ Suid-Afrikaner is hy geregtig op ŉ regverdige verhoor en Suid-Afrika moet daarop aandring dat hy uitgelewer word sodat hy dit kan kry. Dit lyk egter eerder of die regering vreemde politieke speletjies in Suid-Soedan wil speel en onwillig is om president Salva Kiir en sy administrasie te kritiseer,” het Simon Allison van die Mail & Guardian geskryf.